Zanne Stapelberg (12 Augustus 1977) is 'n Suid-Afrikaanse musikant. Zanne Stapelberg is in 1977 in Bellville, Wes-Kaap gebore, en het in die voorstad Durbanville grootgeword. Sy het aan die Hoërskool Durbanville gematrikuleer. Stapelberg het haar operaopleiding onder Magdalena Oosthuizen aan die Konservatorium van Universiteit Stellenbosch ondergaan, en in 1998 haar graad in musiek en Engelse letterkunde voltooi. Die universiteit het ook verskeie akademiese- en sangbeurse aan haar toegeken. In 1999 verwerf sy haar hoërlisensiaat in musiekopvoering cum laude. In 2000 word Stapelberg lid van die Kaapstadse Opera-ateljee. In 2001 ontvang sy die "Beste Jong Operasanger"-toekenning van die Cape Town Friends of the Opera. Haar operarolle sluit Angelica in Suor Angelica, Mimì in Puccini se La bohème, Nella in Gianni Schicchi, lia in Mozart se Idomeneo, Marguerite in Gounod se Faust, Händel se Alcina, en Pamina in Mozart se Die Zauberflöte, in. Haar oratoriorepertorium sluit onder meer Messias van Händel, Vivaldi se Gloria, Haydn se Die Skepping (Duits: Die Schöpfung), Mozart se Vesperae de Dominica (Dixit Dominus) en Mis, Brahms se Ein Deutsches Requiem, Dvořák se Mis, Carla in William Kentridge se Confessions of Zeno, wat gekomponeer is deur Kevin Volans, en ook die Aqua Opera by die Victoria & Alfred Waterfront in 2003 en 2004, in.